ET Euroopa Liidu Teataja C 131/1

KOMISJONI ARVAMUS,

27. mai 2008,

vastavalt Euroopa Parlamendi ja nõukogu direktiivi 98/37/EÜ artiklile 7 seoses keeluga, mille Soome on kehtestanud HARVERI kaubamärki kandva metsalangetustraktori suhtes MD-2007-144

(EMPs kohaldatav tekst)

(2008/C 131/01)

1. Soome ametiasutuste teade

Direktiivi 98/37/EÜ (masinaid käsitlevate liikmesriikide õigusaktide ühtlustamise kohta) artikli 2 lõikes 1 on sätestatud, et liikmesriigid võtavad kõik vajalikud meetmed tagamaks, et direktiivi rakendusalasse kuuluvaid masinaid võib turule viia ja kasutusele võtta ainult siis, kui need nõuetekohase paigaldamise ja hooldamise ning ettenähtud otstarbel kasutamise korral ei ohusta inimeste ja mõningatel juhtudel koduloomade tervist ja ohutust ega kahjusta omandit.

Direktiivi artikli 7 lõikes 1 on sätestatud, et kui liikmesriik tuvastab, et CE-märgist kandvad masinad, mida kasutatakse ettenähtud otstarbel, kalduvad ohustama inimeste ja mõningatel juhtudel koduloomade või omandi ohutust, võtab ta kõik vajalikud meetmed, et sellised masinad turult kõrvaldada, nende turuleviimist, kasutuselevõtmist või kasutamist keelata või nende vaba liikumist piirata. Liikmesriik teatab komisjonile viivitamata kõikidest sellistest meetmetest ning põhjendab oma otsust.

5. novembril 2007 teatasid Soome ametiasutused Euroopa Komisjonile meetmest, millega keelati HARVERI kaubamärki kandva metsalangetustraktori (tootja: Oy RCM Harvester Ltd, Aakkulantie 46, FI-36220 Kangasala) turuleviimine.

Vastavalt kõnealuse direktiivi artikli 7 lõikele 2 peab komisjon pärast asjaomaste pooltega konsulteerimist teatama, kas tema arvates on selline meede põhjendatud või mitte. Kui meede leitakse olevat põhjendatud, teatab komisjon sellest liikmesriikidele, et need saaksid vastavalt artikli 2 lõikes 1 sätestatud kohustustele võtta kõnealuste masinate suhtes kõik asjakohased meetmed.

2. Soome ametiasutuste põhjendused

HARVERI metsalangetustraktor, mida Soome ametiasutuste võetud meede puudutab, on harvendusraieks mõeldud väike traktor. Sellel on maastiku-mootoršassii, mille esiosasse on kinnitatud liigendnool, millele on monteeritud lõikeseade. Masina funktsiooniks on puude langetamine, laasimine, järkamine, palkide laadimine šassii peale monteeritud koormakasti, palkide vedu ja nende mahalaadimine koormakasti külgkallutamise teel. Kõiki masina funktsioone juhib operaator raadio teel kaugjuhtimissüsteemi abil.

Soome ametiasutused põhjendasid keeldu sellega, et masin ei vasta järgmistele direktiivi 98/37/EÜ I lisas sätestatud olulistele tervisekaitse- ja ohutusnõuetele.

1.1.2. Ohutuse tagamise põhimõtted

Tootja ei ole näidanud, et masina projekteerimisel ja ehitamisel oleks rakendatud ohutuse tagamise põhimõtteid vastavalt ettenähtud tähtsusejärjekorrale.

1.3.1. Stabiilsus

Ei ole võetud piisavalt meetmeid, et tagada, et operaatorit ei ohusta traktori alla jäämine, juhul kui traktor ebatasasel või kaldpinnal töötades ümber läheb.

1.3.2. ja 3.4.2. Purunemisoht kasutamise ajal ning 1.3.3. Kukkuvatest või väljapaiskuvatest esemetest tulenevad ohud

Ei ole võetud piisavalt struktuurimeetmeid, et vältida ohtu, et operaator saab vigastada langevate puude või väljapaiskuvate esemete, näiteks kettsaetükkide tõttu, kui see peaks töö käigus purunema.

3.2.1. Juhtimiskoht

Ei ole võetud piisavalt meetmeid, et tagada, et operaator ei juhiks traktorit mujalt kui valmistaja juhistes selleks ette nähtud kohalt, et saavutada piisavat nähtavust.

3. Tootja seisukoht

Komisjon saatis 26. novembril 2007 tootjale kirja, milles paluti esitada oma seisukohad seoses Soome ametiasutuste võetud meetmega.

Tootja vastas kirjas, mis oli kuupäevastatud 14. detsembril 2007, ning lisas oma kirjaliku seisukoha ja koopiad kahest avaldusest, mis olid tehtud Soome kõrgemale halduskohtule keelu vastu esitatud kaebuse toetuseks. 29. jaanuaril 2008 toimus tootja ja komisjoni talituste esindajate vaheline nõupidamine.

Tootja väitis, et direktiivi I lisa punktis 1.1.2 sätestatud ohutuse tagamise põhimõtteid on traktori projekteerimisel ja ehitamisel õigesti rakendatud.

Traktori stabiilsuse kohta väitis tootja, et traktor on varustatud vedrustussüsteemiga, mis võimaldab šassiil püsida ka ebatasasel pinnal stabiilses asendis, ning et traktori konstruktsioonikohane maksimaalne liikumiskiirus on 3,7 km/h.

Väljapaiskuvatest esemetest ja kasutuse käigus purunemisest tingitud ohtude kohta väitis tootja, et neid ohte hoiab ära lõikeseadet ümbritsev kaitsekere. HARVERI metsalangetustraktorile kinnitatud lõikeseade ja selle kaitsekere moodustavad alakoostu, mis on samasugune paljudel teistel metsalangetustraktoritüüpidel kasutatavate koostudega, ning praktilised kogemused on näidanud, et see on ohutu ja usaldusväärne.

Juhtimiskoha kohta väitis tootja, et juhistes on antud täpsed juhtnöörid masina ohutu kasutamise ja operaatorile selleks vajaliku väljaõppe kohta.

Tootja teatas komisjonile, et väljatöötamisel on metsalangetustraktori uus versioon, mis on varustatud seadmega, mis takistab traktori juhtimist, kui kaugjuhtimisseade asub šassiile lähemal kui teataval ettenähtud kaugusel. Samas väitis tootja ka, et HARVERI metsalangetustraktori algse projekteerimise ja turuletoomise ajal ei olnud selle eesmärgi saavutamiseks vajalikud tehnilised vahendid kättesaadavad.

4. Komisjoni märkused

Soome ametiasutuste nimetatud mittevastavuste kohta teeb komisjon järgmised tähelepanekud.

1.1.2. Ohutuse tagamise põhimõtted

Direktiivi 98/37/EÜ I lisa punkti 1.1.2 alapunktis a on ette nähtud, et masina tootja võetavate meetmete eesmärk peab olema õnnetusohu kõrvaldamine masina kogu ettenähtud kasutusaja jooksul, isegi kui õnnetusoht tuleneb ettenähtavatest ebatavalistest olukordadest. Sama punkti alapunktis b on öeldud, et ohtude vähendamise meetmeid ja kaitsemeetmeid tuleb pidada olulisemaks kui jääkohtude ja väljaõppe vajaduse kohta kasutajatele antavat teavet. Sama punkti alapunkt c nõuab, et masina projekteerimisel ja ehitamisel ning kasutusjuhendi koostamisel peab tootja lisaks masina tavapärasele kasutusele võtma arvesse ka põhjendatult eeldatavat kasutust. Masin pean olema projekteeritud nii, et see välistab mittesihipärase kasutamise, kui selline kasutamine tekitaks ohtu.

Komisjon on seisukohal, et nende nõuete täitmise hindamisel tuleb võtta arvesse meetmeid, mida on võetud, et järgida alljärgnevalt nimetatud olulisi tervisekaitse- ja ohutusnõudeid.

1.3.1. Stabiilsus

I lisa punktis 1.3.1 on nõutud, et masin, selle osad ja lisadetailid peavad olema projekteeritud ja ehitatud nii, et need oleksid ettenähtud tööoludes (võttes vajaduse korral arvesse ilmastikutingimusi) piisavalt stabiilsed ja neid saaks kasutada ilma ümbermineku, kukkumise või ootamatu liikumise ohuta.

Ses suhtes täheldab komisjon, et HARVERI metsalangetustraktori šassii ja vedrustussüsteem on projekteeritud tagama masina stabiilsust sõidu ja töötamise ajal ebatasasel pinnal. Komisjon leiab, et Soome ametiasutused ei ole tõendanud HARVERI metsalangetustraktori mittevastavust sellele nõudele. Siiski on vaatamata tootja võetud meetmetele olemas oht, et masin eriti järsul kallakul ümber läheb.

1.3.2. ja 3.4.2. Purunemisoht kasutamise ajal

I lisa punktis 1.3.2, mis käsitleb purunemisohtu kasutamise ajal, on nõutud, et masina eri osad ja nendevahelised ühendused peavad suutma taluda koormusi, mis neile avalduvad nende kasutamisel tootja ettenähtud viisil. Kui murdumis- või purunemisoht püsib võetud meetmetest hoolimata, tuleb liikuvad osad monteerida ja paigaldada nii, et murdumise korral on välistatud kildude eemalepaiskumine masinast. I lisa punktis 3.4.2, mis käsitleb liikuvate masinate purunemisohtu kasutamise ajal, on nõutud, et suure kiirusega pöörlevad masinaosad, mis võivad võetud meetmetest hoolimata puruneda või laguneda, peavad olema kinnitatud ja kaitstud nii, et purunemise korral välditakse nende kildude eemalepaiskumist või, kui see ei ole võimalik, siis nii, et killud ei saa paiskuda juhtimis- ja/või töökohta.

Selle kohta märgib komisjon, et selleks, et vältida ohtu, mis tuleneb kettsae purunemisest kasutamise ajal, on HARVERI metsalangetustraktori lõikeseade ümbritsetud kaitsekerega ulatuses, mida võimaldab masina funktsioneerimine. Komisjon leiab, et Soome ametiasutused ei ole tõendanud masina mittevastavust sellele nõudele. Siiski on vaatamata tootja võetud meetmetele olemas oht, et masin kasutamise ajal puruneb.

1.3.3. Kukkuvatest või väljapaiskuvatest esemetest tulenevad ohud; 3.2.1. Juhtimiskoht

I lisa punktis 1.3.3 on nõutud, et kukkuvatest või väljapaiskuvatest esemetest (nt töödeldavad detailid, tööriistad, laastud, killud, jäätmed jne) tulenevate ohtude vältimiseks tuleb võtta ettevaatusabinõusid. I lisa punktis 3.2.1 on nõutud eelkõige, et juhtimiskohal peab olema selline nähtavus, et juht saab masinat ja selle tööriistu nende planeeritud kasutustingimustes käitada talle ja ohualas viibivatele inimestele täiesti ohutult.

Selle kohta märgib komisjon, et HARVERI metsalangetustraktori käitamise ajal on endiselt olemas oht, mis on tingitud kettsae purunemise korral väljapaiskuvatest osadest, sest lõikeseadet ei ole võimalik täielikult ümbritseda. Tootja juhistes on märgitud, et lõikeoperatsiooni ajal on kettsae kiirus 35 m/s ning kui saag ei ole puuga kontaktis, siis veelgi suurem; seega on purunenud keti osade kineetiline energia sama suur kui püstolikuulil. Juhistes on märgitud, et töötsoonis, mis ulatub 60° kummalegi poole lõikeseadme keskjoont, valitseb raske või surmava vigastuse oht.

Komisjon märgib, et on olemas ka kukkuvatest esemetest tingitud oht. Tootja juhistest ilmneb, et langetustööde ajal valitseb oht, et oma raskuse või nurga, tuule, lume või teiste puude mõju, mõne masinaosa tõrke või operaatori vea tõttu langeb puu muus suunas kui kavandatud. Komisjon märgib, et on olemas oht, et kukkuvad palgid tabavad operaatorit, eriti siis, kui neid šassiile monteeritud koormakasti kallutamise teel maapinnale laaditakse.

Lisaks märgib komisjon, et on olemas oht, et operaator jääb masina alla, kui masin eriti järsul kallakul ümber läheb.

Tootja juhistes on märgitud, et operaator peab seisma kaugjuhtimisseadme kasutamise ajal ohutus juhtimistsoonis. Juhtimistsoon asub masina tagaosast umbes 2 meetri kaugusel ja masina külgosast umbes 4 meetri kaugusel. Lisaks hoiatatakse juhistes operaatorit, et ta puude langetamise või palkide lõikamise ajal mitte kunagi ei seisaks metsalangetustraktori ees töötsoonis või kettsae tööjoonel.

Komisjon on seisukohal, et võib eeldada, et vaatamata neile juhistele ja hoiatustele võib operaator ohutust juhtimistsoonist lahkuda ja seista ohtlikus alas, et langetus- ja lõiketööde ajal omada paremat ülevaadet lõikeseadmest või sõidu ajal näha paremini masina trajektoori. Ses suhtes märgib komisjon, et HARVERI metsalangetustraktori reklaambrošüüris, mille Soome ametiasutused edastasid, on kolm fotot masina töötamisest, kus operaatorit on kujutatud seismas masina läheduses väljaspool juhistes näidatud ohutut juhtimistsooni. Komisjon täheldab, et HARVERI metsalangetustraktor ei ole projekteeritud ega ehitatud nii, et selline mittesihipärane kasutamine oleks välistatud, nagu on nõutud I lisa punkti 1.1.2 alapunktis c, kuna kaugjuhtimisseadet saab kasutada masina juhtimiseks mis tahes kohast ümber masina.

Komisjon meenutab, et vastavalt I lisa sissejuhatavale märkusele 2 võib direktiivis sätestatud oluliste tervisekaitse- ja ohutusnõuetega seatud eesmärkide saavutamine olla tehnika taset arvesse võttes võimatu. Sel juhul tuleb masinad projekteerida ja ehitada nii, et need vastavad nimetatud eesmärkidele võimalikult suures ulatuses.

Komisjon märgib, et metsalangetustraktorite suhtes kohaldatav ühtlustatud standard EN 14861:2004 nõuab, et sellised masinad oleksid varustatud juhikabiini, kukkuvate esemete eest kaitsva struktuuri, ümbermineku eest kaitsva struktuuri ning operaatorit kaitsva struktuuriga, et kaitsta operaatorit ümberminekust ja kukkuvatest või väljapaiskuvatest esemetest tingitud ohtude eest. See standard võeti küll vastu pärast seda, kui HARVERI metsalangetustraktor algselt projekteeriti ja turule toodi, ning selle kohaldamine on endiselt vabatahtlik, samuti ei sisalda see kaugjuhitavate masinate spetsifikatsioone, kuid komisjon on seisukohal, et see näitab tehnoloogia taset, mida metsalangetustraktorite tootjad peavad arvesse võtma, ning et alternatiivsed lahendused I lisa oluliste tervisekaitse- ja ohutusnõuete täitmiseks peaksid tagama vähemalt samaväärse kaitsetaseme kui vastav ühtlustatud standard.

Lisaks sellele märgib komisjon, et isegi kui tehnilised vahendid, mis takistavad kaugjuhtimisseadmete kasutamist ohtlikust kohast, ei olnud HARVERI metsalangetustraktori algse projekteerimise ja turuletoomise ajal kättesaadavad, peab tootja edaspidiste masinate turuletoomisel võtma arvesse tehnoloogia taset, et jõuda lähemale oluliste tervisekaitse- ja ohutusnõuete eesmärkide täitmisele.

5. Komisjoni arvamus

Olemaolevate dokumentide ja asjaga seotud isikute ütluste põhjal leiab komisjon, et Soome ametiasutused on kindlaks teinud, et HARVERI metsalangetustraktor ei vasta direktiivi 98/37/EÜ I lisa olulistele tervisekaitse- ja ohutusnõuetele 1.3.3 ja 3.2.1 koostoimes sissejuhatava märkusega 2 ning olulisele tervisekaitse- ja ohutusnõudele 1.1.2 ning kõnealused mittevastavused põhjustavad masina operaatorile raske või surmava vigastuse ohtu.

Seetõttu on komisjon pärast nõutava menetluse järgimist arvamusel, et Soome ametiasutuste võetud meede on põhjendatud.